2. on seisukohal, et selle tagamiseks, et ühtse turu meetmed  oleksid kodanikukesksed, tuleks lisada sotsiaalne klausel kõikidesse ühtse turu õigusaktidesse, nagu on ette nähtud Lissaboni lepinguga, et edendada kõrget tööhõive taset, piisavat sotsiaalkaitset (tagades eelkõige tööõiguse, töötingimused ja töötajate õigused) ja võitlust sotsiaalse tõrjutuse vastu jms, toetudes seejuures ELi sellistele õigusaktidele nagu direktiiv 2006/123/EÜ ja nõukogu määrus 1998/2679/EÜ; rõhutab, et üldist majandushuvi pakkuvad teenused aitavad kaasa Euroopa majanduse üldise  konkurentsvõime suurendamisele, toetavad arenevaid turge ja tehnoloogiaid ning täidavad olulist ja universaalset rolli Euroopa kodanike põhiõigustena; rõhutab vajadust võtta lisameetmeid seoses äriühingu üldjuhtimise ja ettevõtte ühiskondliku vastutusega, et välja töötada poliitikameetmed, mis toetaksid usaldusväärset ja vastutustundlikku palgapoliitikat, töötajate konsulteerimist ja osalemist ning aktsionäride püsivuse väärtustamist; rõhutab seda rolli, mis on sotsiaalsel ettevõtlusel, mis on väärtuslik alternatiivne  ärimudel ja mis tegutseb edukalt turul, pakkudes teenuseid, töökohti ja sotsiaalset kaasatust; kutsub komisjoni üles kaaluma ettepanekuid, et võtta vastu Euroopa ühingu, Euroopa vastastikuse kindlustusseltsi ja Euroopa sihtasutuse põhikirjad ning et võtta abimeetmeid, mis võimaldavad Euroopa ühistu (SCE) põhikirja edasiarendamist, et luua võrdsed võimalused muude ettevõtlustüüpidega;